Consiliul Local al Sectorului 3 a aprobat, cu 17 voturi "pentru" şi nouă "împotrivă", o hotărâre prin care solicită Consiliului General al Capitalei schimbarea destinaţiei terenului din Şoseaua Dudeşti-Pantelimon nr. 3 din piaţă agroalimentară în parcare tip "park and ride", relatează Agerpres.
Consiliul Local a adoptat şi o a doua hotărâre care prevede aprobarea documentaţiei şi indicatorilor tehnico-economici în vederea construirii punctului intermodal Republica. Clădirea va avea un regim de înălţime Sth+2S+P+8E, cu o suprafaţă construită la sol de 7.500 mp şi o suprafaţă construită totală desfăşurată de 84.160 mp.
Circulaţia pe verticală se va asigura prin intermediul scărilor din beton armat cu rampe drepte. Accesul autovehiculelor se va realiza prin intermediul a două rampe elicoidale cu dublu sens. În parcare vor fi 2.616 de locuri în total, dintre care 128 pentru persoane cu dizabilităţi şi şase pentru maşini electrice (trei staţii de încărcare).
Valoarea totală a proiectului este de 573 milioane de lei, dintre care 385 de milioane pentru construcţii şi montaj.
În referatul de aprobare este invocată creşterea accentuată a traficului pe arterele principale ale Sectorului 3, precum şi pe reţeaua de drumuri adiacente, în contextul dezvoltărilor imobiliare în zona de est a Bucureştiului, respectiv zona Republica. Parcarea ar urma să deservească locuitorii zonei Republica, precum şi cetăţenii care tranzitează localitatea şi nu doresc să se deplaseze cu autovehiculul personal, se menţionează în document.
Citeste si:
USR: Demolăm piaţa şi construim o parcare lângă un complex imobiliar al familiei primarului Negoiță
Proiectul a fost criticat de către reprezentanţii USR, care au atras atenţia asupra faptului că este vorba despre o investiţie de 114 milioane euro, reprezentând "valoarea a două spitale". Astfel, costul unui loc de parcare ar ajunge la 44.000 de euro, au susţinut aceştia. Consilierii locali USR au afirmat că nu au fost elaborate o notă conceptuală şi o temă pentru acest proiect, însă certificatul de urbanism aferent parcării de opt etaje ar fi fost eliberat în trei zile.
"Demolăm piaţa şi construim o parcare, din coincidenţă, lângă un hiper-complex imobiliar pe care familia domnului primar Robert Negoiţă îl construieşte acolo. Evident că este greu să faci atât de multe locuri de parcare pentru toate apartamentele pe care familia domnului Robert Negoiţă le construieşte acolo, iar atunci... «Lăsaţi că pe banii cetăţenilor Sectorului 3 le facem o parcare, puţin mai încolo». Dar «picul» acesta ne costă două spitale. Peste 100 de milioane de euro ca să facem o parcare lângă complexul imobiliar al familiei Negoiţă. Două spitale pe care noi am putea să le construim oriunde în altă parte sau trei-patru policlinici", a afirmat viceprimarul USR Lucian Judele.
Consilierul local PSD Marcel Marineaţă a pledat pentru utilitatea acestei parcări.
"A fost vreodată cineva să vadă câte maşini vin acolo? Nu a fost nimeni. A venit vreodată cineva pe Industriilor să vadă că, începând de dimineaţă de la ora 7,00, până la Strada Căzăneşti sunt maşini parcate pe prima bandă? Nu aţi venit. În spate, acolo, nu există parcare amenajată. (...) Eu cred că parcarea acolo este foarte utilă. Veniţi să vorbiţi cu cetăţenii din zonă. Parcarea este binevenită", a spus el.
Directorul Serviciului Investiţii, Marius Popescu, a declarat că proiectul punctului intermodal face parte din Planul de Mobilitate Urbană Durabilă. El a menţionat că acesta ar putea beneficia de finanţare europeană.
"Acolo este capăt de tramvai, capăt de autobuz, capăt de metrou, gară de tren", a explicat el.
Citeste si:
Sursa foto: Agerpres
Te-ar putea interesa și: